CELEX: 
Language: lt
Date: 2018-02-15 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiami Deleguotojo reglamento (ES) 2015/68 reikalavimai dėl stabdžių antiblokavimo sistemų, aukšto slėgio energijos kaupimo įtaisų ir vienalinijinių hidraulinių jungčių

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sąvoka „žemės ir miškų ūkio transporto priemonės“ apima daug įvairių tipų transporto priemonių su ne mažiau kaip dviem ašimis, pvz., siauros tarpvėžės traktorius, labai plačius traktorius, vikšrinius traktorius, žemės ūkio priekabas ir keičiamą velkamąją įrangą, kaip antai volus, purentuvus, eilines sėjamąsias ir kt.
            
            
               Žemės ir miškų ūkio transporto priemonėms taikomi tipo patvirtinimo reikalavimai nustatyti Direktyvoje 2003/37/EB
                  1
                ir jos įgyvendinimo direktyvose, kurios nuo 2016 m. sausio 1 d. panaikintos ir pakeistos Reglamentu (ES) Nr. 167/2013
                  2
                ir jo keturiais deleguotaisiais bei vienu įgyvendinimo aktu.
            
            
               Europos Komisija siekia suderinti šį naują teisės aktų rinkinį su technikos pažanga, iš dalies keisdama Reglamentą (ES) 2015/68 ir suderindama su tam tikrais pažangiausiais reikalavimais, konkrečiai: a) dėl stabdžių antiblokavimo sistemų, Komisijai įvertinus jų panaudojimo žemės ir miškų ūkio transporto priemonėms, kurių didžiausias projektinis greitis ne mažesnis kaip 40 km/h ir ne didesnis kaip 60 km/h, galimybes ir tinkamumo kriterijus, b) patobulindama reikalavimus, susijusius su aukšto slėgio energijos kaupimo įtaisais, ir c) pratęsdama pereinamojo laikotarpio reikalavimų dėl vienalinijinių hidraulinių jungčių tarp traktoriaus ir priekabos taikymo laikotarpį, remdamasi per pirmąjį įgyvendinimo laikotarpį suinteresuotųjų subjektų ir valstybių narių gautais atsiliepimais apie stabdymo reikalavimus.
            
            
               2.KONSULTACIJOS PRIEŠ PRIIMANT AKTĄ
            
            
               Rengdama šį teisės aktą, Komisija surengė atitinkamas konsultacijas su suinteresuotųjų pramonės sektoriaus subjektų, socialinių partnerių ir valstybių narių ekspertais.
            
            
               Dėl šio akto 2017 m. gruodžio 18 d. – 2018 m. sausio 15 d. Geresnio reglamentavimo portale vyko viešos konsultacijos; buvo gauta viena teigiama pastaba.
            
            
               3.DELEGUOTOJO AKTO TEISINIAI ASPEKTAI
            
            
               (a)Teisinis pagrindas
            
            
               Šio deleguotojo akto teisinis pagrindas – 2013 m. vasario 5 d. Europos Parlamento ir Tarybos reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros.
            
            
               (b)Pasirinkta priemonė
            
            
               Tinkama priemonė Reglamentui (ES) 2015/68 iš dalies pakeisti yra reglamentas.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 02 15
            
            
               kuriuo iš dalies keičiami Deleguotojo reglamento (ES) 2015/68 reikalavimai dėl stabdžių antiblokavimo sistemų, aukšto slėgio energijos kaupimo įtaisų ir vienalinijinių hidraulinių jungčių
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2013 m. vasario 5 d. Europos Parlamento ir Tarybos reglamentą (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros
                  3
               , ypač į jo 17 straipsnio 5 dalį,
            
            
               kadangi:
            
            
               (1)Komisijos deleguotojo reglamento (ES) 2015/68 6 konstatuojamojoje dalyje numatyta, kad Komisija įvertins reikalavimą nuo 2020 m. sausio 1 d. traktoriuose, kurių didžiausias projektinis greitis yra nuo 40 km/h iki 60 km/h, įrengti stabdžių antiblokavimo sistemas (ABS). Atlikusi to reikalavimo vertinimą, Komisija padarė išvadą, kad, jeigu iš Deleguotojo reglamento būtų išbrauktas toms transporto priemonėms taikomas ABS reikalavimas, pramonė ir naudotojai išvengtų neproporcingai didelės finansinės naštos, o veiksmingą pažangiausių rinkoje technologijų pritaikymą galiausiai tektų atidėti. Todėl reikėtų išbraukti reikalavimą tose transporto priemonėse įrengti ABS;
            
            
               (2)aukšto slėgio energijos kaupimo įtaisų veikimo sąlygos turėtų būti tokios, kad būtų įmanoma taikyti pažangiausią slėgio intervalą ir atlikti atitinkamą bandymą. Todėl slėgio ribinės vertės turėtų būti atitinkamai pakeistos;
            
            
               (3)siekiant sudaryti sąlygas valstybėms narėms ir pramonei sklandžiai pereiti prie vienalinijinių hidraulinių jungčių uždraudimo, taikant Deleguotuoju reglamentu (ES) 2015/68 nustatytus stabdymo reikalavimus naujiems traktoriams, sujungtiems su jau eksploatuojamomis priekabomis, ir atsižvelgiant į velkamųjų žemės ir miškų ūkio transporto priemonių parko atnaujinimo spartą, pereinamojo laikotarpio reikalavimų taikymas stabdymo įtaisų ir priekabų stabdžių sukabintuvų vienalinijinėms hidraulinėms jungtims turėtų būti pratęstas iki 2024 m. gruodžio 31 d.;
            
            
               (4)todėl Deleguotasis reglamentas (ES) 2015/68 turėtų būti atitinkamai iš dalies pakeistas,
            
            
               (5)atsižvelgiant į tai, kad šiame reglamente yra daug svarbių Deleguotojo reglamento (ES) 2015/68 pakeitimų, būtinų jo sklandžiam taikymui užtikrinti, jis turėtų įsigalioti skubos tvarka,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Deleguotojo reglamento (ES) 2015/68 pakeitimai
            
            
               Deleguotasis reglamentas (ES) 2015/68 iš dalies keičiamas taip:
            
            
               1) 16 straipsnis pakeičiamas taip:
            
            
               „16 straipsnis
            
            
               Vienalinijinių hidraulinių jungčių ir traktorių, kuriuose jos įrengtos, reikalavimai
            
            
               1. Vienalinijinėms hidraulinėms stabdžių ir priekabų stabdžių sukabinimo įtaisų jungtims ir traktoriams, kuriuose įrengtos vienalinijinės hidraulinės jungtys, taikomi veiksmingumo reikalavimai išdėstyti XIII priede. Šie reikalavimai taikomi iki 2024 m. gruodžio 31 d.
            
            
               2. Po 2024 m. gruodžio 31 d. gamintojai turi nebemontuoti vienalinijinių hidraulinių jungčių naujuose traktoriuose.“.
            
            
               2) 17 straipsnis iš dalies keičiamas taip:
            
            
               a) antra pastraipa išbraukiama;
            
            
               b) ketvirta pastraipa pakeičiama taip:
            
            
               „Nuo 2025 m. sausio 1 d. nacionalinės institucijos turi uždrausti tiekti rinkai, registruoti arba pradėti eksploatuoti naujus traktorius, kuriuose įrengtos vienalinijinės hidraulinės jungtys.“.
            
            
               3) Reglamento (ES) 2015/68 I, IV ir XIII priedai iš dalies keičiami pagal šio Reglamento priedą.
            
         
         
            
               2 straipsnis
               Įsigaliojimas 
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 02 15
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2003 m. gegužės 26 d. Europos Parlamento ir Tarybos direktyva 2003/37/EB dėl žemės ar miškų ūkio traktorių, jų priekabų ir keičiamos velkamosios įrangos, jų sistemų, sudėtinių dalių ir atskirų techninių mazgų tipo patvirtinimo ir panaikinanti Direktyvą 74/150/EEB (OL L 171, 2003 7 9, p. 1).
               
               
                  
                     (2)
                  
                        2013 m. vasario 5 d. Europos Parlamento ir Tarybos reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL L 60, 2013 3 2, p. 1).
               
               
                  
                     (3)
                  
                        OL L 60, 2013 3 2, p. 1.
               
            
      
    ---documentbreak--- 
      
         
         
            
               PRIEDAS 
            
            
               Deleguotojo reglamento (ES) 2015/68 I, IV ir XIII priedai iš dalies keičiami taip:
            
            
               1) I priedas iš dalies keičiamas taip:
            
            
               a) 2.2.1.21.2 punktas išbraukiamas;
            
            
               b) 2.2.1.23 punktas pakeičiamas taip: 
            
            
               „Jeigu 2.2.1.21.1 punkte nenurodytuose traktoriuose įrengtos stabdžių antiblokavimo sistemos, jie turi atitikti XI priedo reikalavimus.“;
            
            
               c) 2.2.2.15.1.1 punkte išbraukiamas sakinys „Šis slėgis turi neviršyti 11 500 kPa.“;
            
            
               d) įterpiami šie 2.2.2.15.1.1.1 ir 2.2.2.15.1.1.2 punktai:
            
            
                  „2.2.2.15.1.1.1.
                     Jeigu sistemose naudojami energijos kaupimo įtaisai, kurių didžiausias darbinis slėgis yra 15 000 kPa, šis žemas slėgis hidraulinės energijos kaupimo įtaisuose neturi viršyti 11 500 kPa. 
            
            
                  2.2.2.15.1.1.2.
                     
                     Jeigu sistemose naudojami energijos kaupimo įtaisai, kurie įkraunami iki didžiausio darbinio slėgio, kuris yra didesnis nei 15 000 kPa, siekiant užtikrinti nustatytą stabdymo veiksmingumą, šis žemas slėgis hidraulinės energijos kaupimo įtaisuose gali viršyti 11 500 kPa.“.
            
            
               2)IV priedo C dalyje („Hidraulinės stabdžių sistemos su energijos kaupimo įtaisais“) įterpiamas šis 1.3.2.1.1 punktas:
            
            
               „1.3.2.1.1. 
                     Jeigu sistemose naudojami energijos kaupimo įtaisai, kurie įkraunami iki didžiausio darbinio slėgio, kuris yra didesnis nei 15 000 kPa, siekiant užtikrinti nustatytą stabdymo veiksmingumą, bandymo pradžioje slėgis energijos kaupimo įtaisuose turi atitikti gamintojo nustatytą didžiausią slėgį.“.
            
            
               3) XIII priedas iš dalies keičiamas taip:
            
            
               (a)1.1. punktas pakeičiamas taip:
            
            
               „Traktoriuje gali būti įrengta vienalinijinė hidraulinė jungtis ir bet kuri iš šių jungčių:
            
            
               a) bet kuri iš I priedo 2.1.4 punkte nurodyto tipo jungčių;
            
            
               b) bet kuri iš I priedo 2.1.5.1.1, 2.1.5.1.2 ir 2.1.5.1.3 punktuose nurodytų tipų jungčių. Šiuo atveju, siekiant išvengti jungčių susidvejinimo, kaip vienalinijinė apgaubiamoji hidraulinė jungtis gali būti naudojama I priedo 2.1.5.1.1 punkte aprašyta apgaubiamoji jungtis, su sąlyga, kad ta jungtis būtų veikiama 1.1.1, 1.1.2 ir 1.1.3 punktų reikalavimus atitinkančiu slėgiu.“;
            
            
               (b)Įterpiami šie 1.1.1, 1.1.2 ir 1.1.3 punktai:
            
            
               „1.1.1. Jeigu yra prijungta velkamosios transporto priemonės valdymo linija ir papildoma linija, gautas slėgis pm turi atitikti II priedo I priedėlio 2 diagramą. 
            
         
         
            
               1.1.2. Jeigu yra prijungta velkamosios transporto priemonės vienalinijinė hidraulinė jungtis, gautas slėgis pm turi atitikti šio priedo 2 arba 3 punktą.
            
            
               1.1.3. Ar 1.1.1 ir 1.1.2 punktuose nurodytos linijos yra prijungtos, nustatoma automatiniu būdu.“.